২০১৫ সালের নেতিবাচক দিক হলো- বছরটি শুরু হয়েছিল খালেদা জিয়ার পেট্রোলবোমা মেরে মানুষ হত্যার মধ্য দিয়ে। একটানা ৯২ দিন মানুষ উদ্বেগ-উৎকণ্ঠার মধ্যে দিনাতিপাত করেছে। একের পর এক ব্লগার, লেখক ও প্রকাশক হত্যা, সিলেটের শিশু রাজন হত্যা, খুলনার শিশু রাকিব হত্যা, দুই বিদেশী হত্যা ছাড়াও ধর্মযাজককে হত্যার হুমকি, আইনশৃঙ্খলা রক্ষাকারী বাহিনীর তল্লাশি চৌকি এলাকায় বোমা হামলা, তাজিয়া মিছিলে বোমা হামলা, শিয়া মসজিদ, আহমদিয়া মসজিদে বোমা হামলা, যেগুলোর সুরাহা বা দায়ী ব্যক্তিদের আদালতের কাঠগড়ায় দাঁড় করানো সম্ভব হয়নি। এগুলো অবশ্যই নেতিবাচক দিক। সবচেয়ে উদ্বেগের ব্যাপার হলো- এক শ্রেণীর পুরুষের নারী ধর্ষণ, কন্যাশিশু ধর্ষণ, গৃহকর্মী ধর্ষণ, নির্যাতন এসব ঘটনা। তারচেয়েও বেশি করে জাতিকে চিন্তিত করেছে দেশব্যাপী মাদকদ্রব্যের প্রসার। ইয়াবা, হেরোইন, ফেনসিডিল, গাঁজা, প্যাথিড্রিন ইনজেকশন তরুণ-তরুণীদের মধ্যে ব্যাপকভাবে ছড়িয়ে পড়েছে। এমনকি বিশ্ব ক্রিকেটের নাম্বার ওয়ান অল রাউন্ডার সাকিব এবং পপ ব্যক্তিত্ব আইয়ুব বাচ্চুর এ্যালকোহলিক ‘টাইগার’ পানীয়ের প্রচার কি অশোভন নয়? যার ফলশ্রুতিতে টিন-এজ তরুণীর বাবা-মাকে হত্যা করতে বুক কাঁপে না। ঐশীদের ফাঁসি হয়, যারা ঐশীদের বানায় তারা ধরা পড়ে না। ধরা পড়লেও অর্থ এবং ক্ষমতা তাদের কেশাগ্রও স্পর্শ করতে পারে না। এসব ক্ষেত্রে পুলিশের ভূমিকাও সন্দেহজনক। পুলিশ ইচ্ছা করলে বাংলাদেশ মাদকমুক্ত করতে পারে। করছে না কেন এটাই প্রশ্ন। এটাই আমাদের নৈতিবাচক অবস্থান।